– Det var et forferdelig leven. Det hørtes ut som et tog som dundret forbi, fortalte en BA-leser på Askøy like før klokken 1000 tirsdag morgen.

Folk over hele Bergen rapporterte om rystelser. UiB mottok nærmere 100 henvendelser.

BA fikk meldinger fra tipsere både fra Askøy, Sotra, Nordhordland, Fyllingsdalen og Bønes.

– Det knaket i bokhyller. Kan dette ha vært en jordskjelv? spurte en kvinnelig leser fra Bønes.

Kort tid senere bekreftet jordskjelvekspert Volker Oye i Norsar

– Det har vært et jordskjelv. Vi har fått mange henvendelser, sa han.

Saken fortsetter under bildet.

Skjelvet målte 3,8 på Richters skala. Noe som er sjelden i Norge. Foto: Jordskjelvstasjonen i Bergen

Sjeldent i Norge

Også Jordskjelvstasjonen i Bergen bekreftet kort tid etter skjelvet.

– Jordskjelvet hadde en styrke på 3,8 på Richters skala, fortalte overingeniør Berit Marie Storheim ved institutt for geovitenskap.

Skjelvet ble registrert klokken 0946 tirsdag.

– Er det et stort jordskjelv?

– I global sammenheng er det et lite skjelv, men i Norge er det sjeldent vi ser noe slikt, sa Storheim.

Norsk nasjonalt seismisk nettverk lokaliserer jordskjelvets episenter til like vest for Øygarden.

Merket du skjelvet? På skjelv.no kan du fylle ut et skjema.

Kan komme etterskjelv

Professor ved institutt for geovitenskap, Kuvvet Atakan, forteller at det kan komme mindre etterskjelv.

– Etterskjelvene er som regel svakere, og jeg vil tro det i så fall ikke blir så merkbart, forteller han.

Det er ikke første gang det har vært et slikt jordskjelv i bergensområdet.

Atakan forteller at det i området er en geologisk struktur, kalt Øygarden-forkastningen. Her oppstår det spenningsutløsningsprosses i jordskorpen som bygges opp over tid og til slutt utløser et skjelv.

Dette er vanlige regionale spenninger, forklarer professoren.

Ifølge en rapport fra Norsk Nasjonalt Seismisk Nettverk, ble skjelvet følt både i Hordaland, Sogn og Fjordane og Rogaland.

Det er mindre enn to uker siden forrige gang det ble følt jordskjelv i Norge. Den gang i Oslo-området natt til 29. oktober.

(Saken fortsetter under bildet)

Jordskjelvet hadde sitt episenter vest for Øygarden. Foto: Jordskjelvstasjonen i Bergen

Babyen våknet

Natalie Turøy kjente at det ristet i hele huset i Øygarden. William på fire måneder våknet av jordskjelvet. Foto: PRIVAT

Natalie Turøy var hjemme i Øygarden, nært jordskjelvets episenter, da skjelvet begynte.

– Det ristet i hele huset. Jeg har en baby som lå og sov, og som våknet og begynte å grine, forteller Turøy.

– Det ristet en god del, men jeg skjønte fort at det var et jordskjelv, sier hun.

– Tenkte «jaggu, nå skyter de igjen»

– Vi bor ved et steinbrudd, så jeg tenkte at «jaggu, nå skyter de igjen». Men så varte det så lenge at jeg skjønte at det måtte være et jordskjelv, sier Geir Mittet.

Han bor på Merkesvik langt nord på Askøy, og sier at jordskjelvet opplevdes som en jevn rumling.

– Vi merket at ting i huset sto og klirret. Ting som henger på veggene og kopper i skap og slikt ga lyd fra seg.

– Jeg har opplevd jordskjelv på Kreta, så jeg gjenkjente det litt, selv om dette ikke var like kraftig.